ที่ประชุมอธิการบดีแห่งประเทศไทย

ที่ประชุมอธิการบดีแห่งประเทศไทย (Council of University Presidents of Thailand) เป็นองค์กรอิสระที่จัดตั้งขึ้นโดยความร่วมมือจากอธิการบดีของมหาวิทยาลัยและสถาบันอุดมศึกษาของรัฐบาล เพื่อการประสานงานกันระหว่างมหาวิทยาลัยต่าง ๆ

**ประวัติ**
เนื่องจากมีการปรับลดจำนวนของหน่วยงานราชการใหม่จากในช่วงปลายปี พ.ศ. 2514 ซึ่งรัฐบาลได้เสนอให้ย้ายโอนมหาวิทยาลัยไปสังกัดกระทรวงศึกษาธิการแทน รวมทั้งการแข่งขันกีฬาดำเนินไปได้ไม่ราบรื่นนัก มหาวิทยาลัยต่าง ๆ จึงรวมตัวกันและมอบหมายให้ ศาสตราจารย์ ดร.ประเสริฐ ณ นคร ศาสตราจารย์ นพ. สวัสดิ์ สกุลไทย และผู้ช่วยศาสตราจารย์ ดร. วิจิตร ศรีสอ้าน ยกร่างข้อตกลงว่าด้วยความร่วมมือระหว่างมหาวิทยาลัยต่าง ๆ เป็นข้อตกลงว่าด้วยการประชุมอธิการบดี พ.ศ. 2515 และเปิดประชุมครั้งแรกในวันที่ 29 มกราคม พ.ศ. 2515 ที่จุฬาลงกรณ์มหาวิทยาลัย โดยมีผู้แทนจาก 12 สถาบัน ได้แก่- ศ.มจ.จักรพันธ์เพ็ญศิริ จักรพันธุ์ จากมหาวิทยาลัยเกษตรศาสตร์- ศ.พิมล กลกิจ จากมหาวิทยาลัยขอนแก่น- ศ.ดร.อรุณ สรเทศน์ จากจุฬาลงกรณ์มหาวิทยาลัย- ศ.นพ.บุญสม มาร์ติน จากมหาวิทยาลัยเชียงใหม่- ศ.สัญญา ธรรมศักดิ์ จากมหาวิทยาลัยธรรมศาสตร์- ศ.นพ.กษาน จาติกวนิช จากมหาวิทยาลัยมหิดล- ศ.ดร.ศักดิ์ ผาสุขนิรันดร์ จากมหาวิทยาลัยรามคำแหง- ศ.แสวง สดประเสริฐ จากมหาวิทยาลัยศิลปากร- ศ.ดร.บัวเรศ คำทอง จากมหาวิทยาลัยสงขลานครินทร์- ศ.ดร.ชุบ กาญจนประกร จากวิทยาลัยวิชาการศึกษาปัจจุบันคือมหาวิทยาลัยศรีนครินทรวิโรฒ- ศ.ดร.สุดใจ เหล่าสุนทร จากสถาบันเทคโนโลยีพระจอมเกล้าปัจจุบันแยกออกเป็นมหาวิทยาลัย 3 แห่ง คือมหาวิทยาลัยเทคโนโลยีพระจอมเกล้าธนบุรี มหาวิทยาลัยเทคโนโลยีพระจอมเกล้าพระนครเหนือและสถาบันเทคโนโลยีพระจอมเกล้าเจ้าคุณทหารลาดกระบัง- ศ.ดร.วิจิตร ศรีสอ้าน จากมหาวิทยาลัยสุโขทัยธรรมาธิราช
ในที่ประชุมครั้งนั้นได้เลือกให้ ศ.ดร.อรุณ สรเทศน์ จากจุฬาลงกรณมหาวิทยาลัยเป็นประธานที่ประชุม และมี ผศ.ดร. วิจิตร ศรีสอ้าน เป็นเลขาธิการ และภายหลังได้ขยายจาก 12 สถาบันเป็น 16 สถาบัน
ต่อมาในปี 2552 ทปอ.ได้มีมติจัดตั้งสมาคมที่ประชุมอธิการบดีแห่งประเทศไทย (สอท.) เพื่อดำเนินการเกี่ยวกับระบบการคัดเลือกบุคคลเข้าศึกษาต่อรวมถึงการออกข้อสอบและรับผิดชอบกิจการของทปอ.

**สถาบันสมาชิก**
ปัจจุบันทปอ.มีสถาบันอุดมศึกษาเข้าเป็นสมาชิกจำนวน 36 สถาบัน ดังรายชื่อดังต่อไปนี้
#จุฬาลงกรณ์มหาวิทยาลัย
#มหาวิทยาลัยเกษตรศาสตร์
#มหาวิทยาลัยขอนแก่น
#มหาวิทยาลัยเชียงใหม่
#มหาวิทยาลัยทักษิณ
#มหาวิทยาลัยเทคโนโลยีพระจอมเกล้าธนบุรี
#มหาวิทยาลัยเทคโนโลยีพระจอมเกล้าพระนครเหนือ
#มหาวิทยาลัยเทคโนโลยีสุรนารี
#มหาวิทยาลัยธรรมศาสตร์
#มหาวิทยาลัยนครพนม
#มหาวิทยาลัยนราธิวาสราชนครินทร์
#มหาวิทยาลัยนเรศวร
#มหาวิทยาลัยบูรพา
#มหาวิทยาลัยพะเยา
#มหาวิทยาลัยมหาสารคาม
#มหาวิทยาลัยมหิดล
#มหาวิทยาลัยแม่โจ้
#มหาวิทยาลัยแม่ฟ้าหลวง
#มหาวิทยาลัยรามคำแหง
#มหาวิทยาลัยวลัยลักษณ์
#มหาวิทยาลัยศรีนครินทรวิโรฒ
#มหาวิทยาลัยศิลปากร
#มหาวิทยาลัยสงขลานครินทร์
#มหาวิทยาลัยสุโขทัยธรรมาธิราช
#มหาวิทยาลัยอุบลราชธานี
#สถาบันเทคโนโลยีพระจอมเกล้าเจ้าคุณทหารลาดกระบัง
#สถาบันบัณฑิตพัฒนบริหารศาสตร์
#มหาวิทยาลัยมหาจุฬาลงกรณ์ราชวิทยาลัย
#มหาวิทยาลัยมหามกุฏราชวิทยาลัย
#มหาวิทยาลัยกาฬสินธุ์
#สถาบันดนตรีกัลยาณิวัฒนา
#มหาวิทยาลัยนวมินทราธิราช
#ราชวิทยาลัยจุฬาภรณ์
#มหาวิทยาลัยสวนดุสิต
#สถาบันเทคโนโลยีจิตรลดา
#สถาบันการพยาบาลศรีสวรินทิรา สภากาชาดไทย

**ข้อวิพากษ์วิจารณ์**

**ปีการศึกษา 2566**
ในการรับบุคคลเข้าศึกษาในสถาบันอุดมศึกษาทางสื่อสังคมออนไลน์ได้ตั้งข้อสังเกตุถึงการออกข้อสอบที่กำกวมในรายวิชาความถนัดทั่วไป (TGAT) ถึงอาหารที่ส่งผลกระทบต่อโลกร้อนน้อยที่สุด จาก 4 ตัวเลือก คือ ไก่กระเทียม ราดหน้าหมู สเต็กแซลมอน และสุกี้ทะเลรวม โดย ทปอ. ให้คำตอบว่าในข้อนี้เป็นการเพิ่มความตระหนักรู้ตามหลักเป้าหมายการพัฒนาอย่างยั่งยืนข้อที่ 13 ของสหประชาชาติ

**ปีการศึกษา 2567**
ในรายวิชา TGAT3 สมรรถนะการทำงาน ส่วนที่ 1 มีการให้คะแนนไม่ตรงกับเกณฑ์การให้คะแนนที่ระบุไว้ในตัวอย่างข้อสอบ (Test Blueprint) และตามที่เคยทำในปีก่อนหน้า (TCAS66) โดยปกติแล้วข้อสอบส่วนนี้จะไม่มีการให้ 0 คะแนน เนื่องจากมีบางส่วนของข้อสอบเป็นการให้คะแนนแบบลดหลั่นตามความถูกต้อง กล่าวคือจากตัวเลือก 4 ตัวเลือกจะมีคะแนนตั้งแต่ 0.25 - 1.00 คะแนน แต่มีผู้เข้าสอบบางรายที่ได้คะแนน 0 คะแนนในส่วนนี้ รศ.ดร.ชาลี เจริญลาภนพรัตน์ ผู้จัดการระบบคัดเลือกกลางชี้แจงว่า Test Blueprint เป็นเพียงแนวทางเท่านั้น การกำหนดคะแนนต่าง ๆ ขึ้นอยู่กับดุลยพินิจของผู้พัฒนาข้อสอบและหากนักเรียนตอบถูกจะได้คะแนนตั้งแต่ 0.25 - 1 แต่หากไม่ถูกต้อง จะได้ 0 คะแนน และหลังจากเปิดให้มีการขอทบทวนคะแนน พบว่ามีการให้คะแนนผิดในข้อ 143 และ 150 ของข้อสอบชุดที่ 1 และข้อสอบแบบคอมพิวเตอร์ ภายหลัง ทปอ. ได้ดำเนินการแก้ไขให้ถูกต้องแล้ว
ในรายวิชา TPAT3 ความถนัดด้านวิทยาศาสตร์ เทคโนโลยีและวิศวกรรมศาสตร์ พบว่าคำถามในข้อสอบแบบคอมพิวเตอร์กับการสอบแบบกระดาษไม่ตรงกันจำนวน 1 ข้อ จึงมีการให้คะแนนฟรีในข้อดังกล่าว และมีการออกข้อสอบคำนวณระบบมวลไม่คงตัว ซึ่งเป็นเนื้อหาเกินหลักสูตรชั้น ม.ปลาย ในเรื่องนี้ ทปอ. ไม่ได้มีการออกมาชี้แจงใด ๆ
ต่อมาในช่วงเดือนเมษายน พ.ศ. 2567 เป็นช่วงประกาศคะแนน A–Level ตามปฏิทิน TCAS ปกติ ได้มีประเด็นหลังการประกาศคะแนนสรุปได้เป็นตารางดังต่อไปนี้
ในวันที่ 24 เมษายน พ.ศ. 2567 ศุภมาส อิศรภักดี รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ได้ยืนยันว่าและกระทรวง อว. และ ทปอ. ได้สนับสนุนค่าใช้จ่ายในการสมัครสอบรอบแอดมิชชันโดยไม่ต้องมีค่าใช้จ่ายเพิ่มเติม จากปกติที่ต้องเสียค่าใช้จ่ายในการจัดอันดับ 150 - 900 บาท สำหรับการเลือก 10 อันดับ โดยก่อนหน้านี้มีการพูดถึงประเด็นนี้ทางสื่อโซเชียลแล้ว แต่ทาง ทปอ. แจ้งว่าในปีการศึกษานี้ (2567) ยังไม่ได้รับคำสั่งจากทางประทรวง
จากกรณีข้อสอบ A–Level มีข้อผิดพลาดเป็นจำนวนมากนั้นกลุ่มนักเรียนเลวได้ยื่นรายชื่อให้แก่กระทรวงการอุดมศึกษา วิทยาศาสตร์ วิจัยและนวัตกรรมเรียกร้องให้ทปอ.เปิดเผยข้อสอบและเฉลยเพื่อให้สังคมได้ร่วมกันตรวจสอบคุณภาพของข้อสอบ แต่ทปอ.ยังยืนยันว่าไม่สามารถเปิดเผยได้เนื่องจากมีการทำสัญญากับผู้พัฒนาข้อสอบว่าจะไม่เปิดเผยข้อสอบและเฉลย ทั้งนี้ตั้งแต่การจัดสอบในปีการศึกษา 2568 เป็นต้นไปทปอ.จะเปิดเผยข้อสอบโดยการอนุญาตให้ผู้เข้าสอบนำข้อสอบ A–Level ออกจากห้องสอบติดตัวกลับไปได้ มีการเผยแพร่เฉลยข้อสอบหลังจากการสอบวิชาสุดท้ายเสร็จสิ้นประมาณ 10 วัน รวมทั้งมีการปรับโครงสร้างของการออกข้อสอบโดยเพิ่มคณะกรรมการกลั่นกรองข้อสอบเพื่อทำหน้าที่จัดชุดข้อสอบ ตรวจสอบความถูกต้องของข้อสอบและพิจารณาข้อโต้แย้งข้อสอบของผู้เข้าสอบจากเดิมที่คณะกรรมการออกข้อสอบเป็นผู้ดำเนินการเองทั้งหมด สำหรับข้อสอบ TGAT และ TPAT ยังคงไม่มีการเปิดเผยข้อสอบเช่นเดิม

**ปีการศึกษา 2568**
สืบเนื่องจากเหตุการณ์อุทกภัยในภาคใต้ทำให้นักเรียนที่ประสบภัยไม่สามารถเดินทางไปสอบรวมถึงสนามสอบในจังหวัดที่ประสบภัยไม่สามารถจัดสอบได้ ในวันที่ 30 พฤศจิกายน 2567 ทปอ.จึงมีประกาศเลื่อนการจัดสอบ TGAT และ TPAT ในจังหวัดนราธิวาสและจังหวัดยะลาจากเดิมที่จะจัดสอบในวันที่ 7–9 ธันวาคม 2567 เป็นวันที่ 21–23 ธันวาคม 2567 โดยผู้เข้าสอบที่เลือกสนามสอบใน 2 จังหวัดดังกล่าวจะได้เลื่อนวันสอบโดยอัตโนมัติ ส่วนผู้เข้าสอบในจังหวัดปัตตานีและจังหวัดสงขลาที่อาจประสบความลำบากในการเดินทางไปสอบสามารถลงทะเบียนเพื่อขอเลื่อนวันสอบได้เช่นกัน โดยทปอ.จะใช้ข้อสอบสำรองที่ออกข้อสอบในคราวเดียวและมีมาตรฐานเท่าเทียมกันในการจัดสอบรอบดังกล่าว
หลังจากมีการประกาศดังกล่าวทำให้ผู้เข้าสอบวิพากษ์วิจารณ์ถึงการตัดสินใจของทปอ.ซึ่งอาจก่อให้เกิดความไม่เท่าเทียมกันของข้อสอบทั้ง 2 ชุดเนื่องจากผู้ที่เข้าสอบทีหลังย่อมรู้แนวข้อสอบและคำถามจากผู้เข้าสอบที่สอบไปก่อนหน้านี้จึงอาจก่อให้เกิดความได้เปรียบหรือเสียเปรียบขึ้น อีกทั้งยังควรเลื่อนสอบทั่วประเทศเพื่อให้ผู้เข้าสอบทุกคนใช้ข้อสอบชุดเดียวกันในการวัดผลโดยยกตัวอย่างกรณีเหตุการณ์น้ำท่วมเมื่อปี 2554 ซึ่งสทศ.ในฐานะหน่วยงานที่ทำหน้าที่จัดสอบในเวลานั้นประกาศเลื่อนการจัดสอบ GAT และ PAT ทั้งประเทศ โดยทปอ.ควรตัดสินใจในแนวทางดังกล่าวเพื่อความเสมอภาคในการสอบ
ต่อมาในวันที่ 5 ธันวาคม 2567 ปารมี ไวจงเจริญและพริษฐ์ วัชรสินธุ สส.ระบบบัญชีรายชื่อพรรคประชาชนได้ประสานงานไปยังทปอ.ให้ทบทวนการตัดสินใจอีกครั้งและส่งรายชื่อที่มีการลงชื่อในเว็บไซต์ change.org เพื่อประกอบการพิจารณา โดยทปอ.ได้จัดการประชุมในเวลา 19.00 น. และในเวลาต่อมาทปอ.ได้มีประกาศชี้แจงถึงเหตุผลที่ไม่สามารถเลื่อนการสอบทั้งประเทศได้โดยให้เหตุผลดังต่อไปนี้
# การพิจารณาอาศัยข้อมูลอย่างรอบด้านและตระหนักถึงความเดือดร้อนของนักเรียนที่อยู่ในพื้นที่ประสบภัย อีกทั้งตัดสินใจเพื่อให้ทุกฝ่ายได้รับผลกระทบน้อยที่สุด
# ผู้สมัครที่ได้รับผลกระทบมีทั้งหมด 8,190 คนหรือคิดเป็นเพียง 2.59% ของจำนวนผู้เข้าสอบทั้งหมด
# จากการเปิดโอกาสให้ผู้สมัครในจังหวัดปัตตานีและจังหวัดสงขลาขอเลื่อนสอบได้นั้นผู้สมัครทั้ง 2 จังหวัดส่วนมากไม่ได้ขอเลื่อนสอบ
# ได้มีการบริหารความเสี่ยงด้วยการออกข้อสอบ 2 ชุดที่มีสัดส่วนของคำถามในระดับความยากง่ายต่าง ๆ เท่ากัน และมีผู้เชี่ยวชาญมาตรวจสอบข้อสอบทั้ง 2 ชุดเพื่อความถูกต้องและเป็นธรรมต่อผู้เข้าสอบทุกคน
# การเลื่อนสอบออกไปไม่ทำให้ผู้เข้าสอบมีความได้เปรียบเสียเปรียบอย่างมีนัยสำคัญ
# การสอบตามกำหนดเดิมจะไม่ส่งผลกระทบต่อการคัดเลือกของสถาบันต่าง ๆ ที่มีการใช้คะแนน TGAT และ TPAT และกระบวนการตรวจข้อสอบต้องใช้เวลา
หลังจากมีประกาศดังกล่าวได้มีกระแสวิพากษ์วิจารณ์อย่างหนักในเอกซ์ทำให้ #เลื่อนสอบทั่วประเทศ ได้รับความนิยมเป็นอันดับ 1 ในประเทศไทย โดยส่วนมากผู้เข้าสอบมีความกังวลถึงมาตรฐานของข้อสอบทั้ง 2 ชุดและจากการจัดสอบของทปอ.มีความผิดพลาดมาโดยตลอด อีกทั้งยังเรียกร้องให้รัฐบาลเข้ามาแก้ปัญหาดังกล่าว

**หมายเหตุ**

**อ้างอิง**
หมวดหมู่:การศึกษาในประเทศไทย
หมวดหมู่:องค์การในเขตราชเทวี
หมวดหมู่:องค์การที่ก่อตั้งในปี พ.ศ. 2515
หมวดหมู่:ก่อตั้งในประเทศไทยในปี พ.ศ. 2515